CELEX: 32022D0715
Language: el
Date: 2022-05-05 00:00:00
Title: Εκτελεστική απόφαση (ΕΕ) 2022/715 της Επιτροπής της 5ης Μαΐου 2022 για τη χορήγηση παρέκκλισης που επιτρέπει στην Ουγγαρία να χρησιμοποιεί μέσα ανταλλαγής και αποθήκευσης πληροφοριών για το Σύστημα ελέγχου εισαγωγών 2 εκτός από τις ηλεκτρονικές τεχνικές επεξεργασίας δεδομένων σε σχέση με εμπορεύματα σε ταχυδρομικές αποστολές [κοινοποιηθείσα υπό τον αριθμό C(2022) 2765] (Το κείμενο στην ουγγρική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

10.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 133/31
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/715 ΤΗΣ ΕΠΙΤΡΟΠΗΣ
         της 5ης Μαΐου 2022
         για τη χορήγηση παρέκκλισης που επιτρέπει στην Ουγγαρία να χρησιμοποιεί μέσα ανταλλαγής και αποθήκευσης πληροφοριών για το Σύστημα ελέγχου εισαγωγών 2 εκτός από τις ηλεκτρονικές τεχνικές επεξεργασίας δεδομένων σε σχέση με εμπορεύματα σε ταχυδρομικές αποστολές
         
            
               [κοινοποιηθείσα υπό τον αριθμό C(2022) 2765]
            
         
         (Το κείμενο στην ουγγρική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 6 παράγραφος 4 σε συνδυασμό με το άρθρο 8 παράγραφος 2,
         Μετά από διαβουλεύσεις με την Επιτροπή Τελωνειακού Κώδικα,
         Εκτιμώντας τα ακόλουθα:
         
                     (1)
                  
                  
                     Το άρθρο 6 παράγραφος 1 του κανονισμού (ΕΕ) αριθ. 952/2013 προβλέπει ότι κάθε είδους ανταλλαγή πληροφοριών μεταξύ τελωνειακών αρχών και μεταξύ οικονομικών φορέων και τελωνειακών αρχών και η διατήρηση [αποθήκευση] των πληροφοριών αυτών, όπως απαιτείται από την τελωνειακή νομοθεσία, πραγματοποιείται με τη χρησιμοποίηση ηλεκτρονικών τεχνικών επεξεργασίας δεδομένων.
                  
               
                     (2)
                  
                  
                     Το άρθρο 6 παράγραφος 4 του κανονισμού (ΕΕ) αριθ. 952/2013 προβλέπει την έκδοση αποφάσεων σε εξαιρετικές περιπτώσεις, οι οποίες παρέχουν τη δυνατότητα σε ένα ή περισσότερα κράτη μέλη να παρεκκλίνουν από τη χρησιμοποίηση ηλεκτρονικών τεχνικών επεξεργασίας δεδομένων για την ανταλλαγή και αποθήκευση πληροφοριών, εφόσον η εν λόγω παρέκκλιση δικαιολογείται από την ιδιαίτερη κατάσταση στην οποία βρίσκεται το κράτος που τη ζητά και η παρέκκλιση χορηγείται για συγκεκριμένο χρονικό διάστημα.
                  
               
                     (3)
                  
                  
                     Η εκτελεστική απόφαση (ΕΕ) 2019/2151 της Επιτροπής (2) καθορίζει το πρόγραμμα εργασιών σχετικά με την ανάπτυξη και εγκατάσταση των ηλεκτρονικών συστημάτων που προβλέπεται στον ενωσιακό τελωνειακό κώδικα (στο εξής: πρόγραμμα εργασιών). Στο πρόγραμμα εργασιών απαριθμούνται τα ηλεκτρονικά συστήματα που πρέπει να αναπτυχθούν και οι ημερομηνίες κατά τις οποίες αναμένεται να τεθούν σε λειτουργία. Το πρόγραμμα εργασιών προσδιορίζει την εφαρμογή και τις ημερομηνίες εγκατάστασης του Συστήματος ελέγχου εισαγωγών 2 (στο εξής: ICS2) σύμφωνα με το άρθρο 6 παράγραφος 1 και τα άρθρα 16, 46, 47 και 127 έως 132 του κανονισμού (ΕΕ) αριθ. 952/2013.
                  
               
                     (4)
                  
                  
                     Σύμφωνα με το πρόγραμμα εργασιών, τα κράτη μέλη όφειλαν να είναι έτοιμα, από τις 15 Μαρτίου 2021, να εγκαταστήσουν την έκδοση 1 του ICS2 για τη συλλογή των συνοπτικών διασαφήσεων εισόδου από τους ταχυδρομικούς φορείς και τους παρόχους υπηρεσιών ταχυμεταφορών για εμπορεύματα που μεταφέρονται αεροπορικώς, και όφειλαν να παράσχουν στους οικονομικούς φορείς τη δυνατότητα να συνδέονται με το σύστημα και να υποβάλλουν συνοπτικές διασαφήσεις εισόδου χρησιμοποιώντας το εν λόγω σύστημα, το αργότερο από την 1η Οκτωβρίου 2021.
                  
               
                     (5)
                  
                  
                     Σύμφωνα με το άρθρο 127 του κανονισμού (ΕΕ) αριθ. 952/2013 και το άρθρο 183 παράγραφος 1 στοιχείο γ) του εκτελεστικού κανονισμού (ΕΕ) 2015/2447 της Επιτροπής (3), οι ταχυδρομικοί φορείς που είναι εγκατεστημένοι στην Ένωση είναι υποχρεωμένοι να υποβάλλουν συνοπτικές διασαφήσεις εισόδου και να παρέχουν τα απαιτούμενα δεδομένα στις τελωνειακές αρχές των οικείων κρατών μελών χρησιμοποιώντας το ICS2 από την 1η Οκτωβρίου 2021.
                  
               
                     (6)
                  
                  
                     Ωστόσο, ο ταχυδρομικός φορέας της Ουγγαρίας δεν είναι ακόμη έτοιμος από τεχνική άποψη να συμμορφωθεί με τις εν λόγω απαιτήσεις. Λόγω της εξαιρετικής περίστασης που προέκυψε από την αδυναμία του επιλεγέντος αναδόχου να αναπτύξει την απαιτούμενη ηλεκτρονική λύση, ο ταχυδρομικός φορέας της Ουγγαρίας δεν ήταν σε θέση να δημιουργήσει τη σύνδεση με το ICS2 εντός της προθεσμίας της 1ης Οκτωβρίου 2021. Ο ταχυδρομικός φορέας αποφάσισε να χρησιμοποιήσει άλλον ανάδοχο για την ανάπτυξη της σύνδεσης και οι τεχνικές εργασίες βρίσκονται σε εξέλιξη. Κατά συνέπεια, ο ταχυδρομικός φορέας εξακολουθεί να μην είναι σε θέση να κοινοποιεί στο σύστημα τα δεδομένα συνοπτικής διασάφησης εισόδου χρησιμοποιώντας ηλεκτρονικές τεχνικές επεξεργασίας δεδομένων.
                  
               
                     (7)
                  
                  
                     Η εξαιρετική περίσταση που προκάλεσε την έλλειψη τεχνικής ετοιμότητας του ταχυδρομικού φορέα της Ουγγαρίας δικαιολογεί το αίτημα χορήγησης παρέκκλισης σύμφωνα με τον κανονισμό (ΕΕ) αριθ. 952/2013 που υπέβαλε η τελωνειακή αρχή της Ουγγαρίας στις 21 Δεκεμβρίου 2021. Ως εκ τούτου, η εν λόγω παρέκκλιση θα πρέπει να επιτρέψει προσωρινά στην Ουγγαρία να χρησιμοποιεί μέσα ανταλλαγής και αποθήκευσης πληροφοριών εκτός από τις ηλεκτρονικές τεχνικές επεξεργασίας δεδομένων σε σχέση με εμπορεύματα σε ταχυδρομικές αποστολές, για τα οποία ο εν λόγω ταχυδρομικός φορέας υποχρεούται να υποβάλει συνοπτική διασάφηση εισόδου.
                  
               
                     (8)
                  
                  
                     Στο πλαίσιο της εφαρμογής της παρούσας απόφασης, η τελωνειακή αρχή της Ουγγαρίας ενημερώνει την Επιτροπή σχετικά με τη σύνδεση του καθορισμένου ταχυδρομικού φορέα της με το ICS2.
                  
               
                     (9)
                  
                  
                     Η διάρκεια της παρέκκλισης θα πρέπει να καθοριστεί με βάση το στάδιο ανάπτυξης του εθνικού ταχυδρομικού συστήματος που θα επιτρέπει την ηλεκτρονική κοινοποίηση των δεδομένων του ICS2 για ταχυδρομικές αποστολές στην τελωνειακή διοίκηση, και το χρονοδιάγραμμα ολοκλήρωσής του.
                  
               
                     (10)
                  
                  
                     Δεδομένου ότι η υποχρέωση ηλεκτρονικής υποβολής δεδομένων συνοπτικής διασάφησης εισόδου για όλες τις ταχυδρομικές αποστολές τέθηκε σε ισχύ την 1η Οκτωβρίου 2021, η παρούσα απόφαση θα πρέπει, επομένως, να εφαρμοστεί από την εν λόγω ημερομηνία,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Κατά παρέκκλιση από το άρθρο 6 παράγραφος 1 του κανονισμού (ΕΕ) αριθ. 952/2013, η τελωνειακή αρχή της Ουγγαρίας επιτρέπει στον εθνικό ταχυδρομικό φορέα της να υποβάλλει συνοπτικές διασαφήσεις εισόδου για εμπορεύματα σε ταχυδρομικές αποστολές χρησιμοποιώντας μέσα ανταλλαγής και αποθήκευσης πληροφοριών εκτός από τις ηλεκτρονικές τεχνικές επεξεργασίας δεδομένων έως ότου ο εθνικός ταχυδρομικός φορέας συνδεθεί με το Σύστημα ελέγχου εισαγωγών 2 (στο εξής: ICS2) ή έως τις 30 Απριλίου 2022, ανάλογα με το ποια ημερομηνία είναι προγενέστερη.
         
         
            Άρθρο 2
            Η τελωνειακή αρχή της Ουγγαρίας κοινοποιεί στην Επιτροπή, εντός ενός μηνός από την ημερομηνία κοινοποίησης της παρούσας απόφασης, τη σύνδεση του εθνικού ταχυδρομικού φορέα της με το ICS2 για την παροχή δεδομένων συνοπτικής διασάφησης εισόδου για εμπορεύματα σε ταχυδρομικές αποστολές στην τελωνειακή αρχή.
         
         
            Άρθρο 3
            Η παρούσα απόφαση απευθύνεται στην Ουγγαρία.
            Εφαρμόζεται από την 1η Οκτωβρίου 2021 έως τις 30 Απριλίου 2022.
         
         
            Βρυξέλλες, 5 Μαΐου 2022.
            
               
                  Για την Επιτροπή
               
               Paolo GENTILONI
               
                  Μέλος της Επιτροπής
               
            
         
         
            (1)  ΕΕ L 269 της 10.10.2013, σ. 1.
         
            (2)  Εκτελεστική απόφαση (ΕΕ) 2019/2151 της Επιτροπής, της 13ης Δεκεμβρίου 2019, για την εκπόνηση του προγράμματος εργασιών σχετικά με την ανάπτυξη και εγκατάσταση των ηλεκτρονικών συστημάτων που προβλέπεται στον ενωσιακό τελωνειακό κώδικα (ΕΕ L 325 της 16.12.2019, σ. 168).
         
            (3)  Εκτελεστικός κανονισμός (ΕΕ) 2015/2447 της Επιτροπής, της 24ης Νοεμβρίου 2015, για τη θέσπιση λεπτομερών κανόνων εφαρμογής ορισμένων διατάξεων του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου για τη θέσπιση του ενωσιακού τελωνειακού κώδικα (ΕΕ L 343 της 29.12.2015, σ. 558).